सितम्बर का महीना आता है , तो हिन्दी के लिए हिन्दी का ज्वार उमड़ आता है। इसके बाद फिर गहन शीत निद्रा में चले जाते हैं। इस तरह हिन्दी का विस्तार सम्भव नहीं। यूनिकोड के प्रचलन ने टंकण की सुविधा प्रदान की है। मेरे सम्पर्क में ऐसे भी कई साथी हैं, जो 73-83 की अवस्था के हैं । वे अपने लेखन में यूनिकोड को अपनाकर धड़ल्ले से काम कर रहे हैं। कुछ ऐसे भी हिन्दी -प्रेमी हैं, जो बड़ी शान से कहते हैं कि मैंने कम्प्यूटर सीखा ही नहीं। एक तो ऐसे साथी भी मिले, जिन्होंने अन्तर्जाल पर प्रकाशन का सरेआम विरोध किया । कई तरह के फोण्ट -परिवर्तक मौजूद हैं , फिर भी कुछ लोग दोषपूर्ण अप्रचलित फोण्ट में टंकण करके न जाने कितने सम्पादकों का सिर दर्द बने हुए हैं। वे किसी भी हालत में अपने बनाए घेरे से बाहर नहीं आना चाहते।